**Bükkszentkereszt Község Önkormányzat Képviselő-testületének**

**10/2019 (VII.31) önkormányzati rendelete**

**a településnév, a helyi címer és zászló és használatának rendjéről**

Bükkszentkereszt Község Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) és i) pontjában meghatározott feladatkörében eljárva a következőket rendeli el:

**1. Általános rendelkezések**

**1. §**

E rendelet célja, hogy szabályozza Bükkszentkereszt település e rendeletben meghatározott nevének és címerének jogszerű felvételét és használatát.

**2. §**

A rendelet hatálya kiterjed azon természetes- és jogi személyekre, jogi személyiséggel nem rendelkező gazdasági társaságokra, akik (amelyek) a 3.§ szerint

a) elnevezésükben,

b) tevékenységük során, vagy működésükkel összefüggésben, továbbá

c) emblémán, jelvényen, kiadványon, dísz- vagy emléktárgyon, egyéb terméken Bükkszentkereszt település nevét vagy címerét használni kívánják.

**3. §**

A 2. §-ban meghatározott személyek és szervezetek részére a „Bükkszentkereszt” vagy  ’Bükkszentkereszt” megjelölés illetve név vagy ezek bármely toldalékos formájának használata, internetes domain regisztrációja (továbbiakban: névhasználat) engedélyhez kötött.

**4. §**

Nem engedélyköteles

a) az a névhasználat, amely jogszabályon alapul,

b) az önkormányzat által alapított vagy részvételével megalakult, működő gazdasági társaságok, intézmények, egyéb szervezetek névhasználata

c) a közösségi közlekedési eszköz állomása, megállóhelye nevének feltüntetésével megvalósuló névhasználat.

**5. §**

A névhasználat díjmentes.

 **I. Fejezet**

**1. A névhasználati engedélyezési eljárás**

**6. §**

(1) A névhasználat engedélyezése, az engedélyezés megtagadása, névhasználat megtiltása hatósági ügy, amely Bükkszentkereszt Község Önkormányzat polgármestere hatáskörébe tartozik.

(2) A névhasználati engedélyezési eljárás során az általános közigazgatási rendtartásról szóló 2016. évi CL. törvény rendelkezései az irányadóak.

**7. §**

(1) A névhasználat iránti kérelmet írásban, illetékmentesen a polgármesterhez kell benyújtani.

(2) A kérelemnek az ügyfélnek és képviselőjének a nevét, lakcímét vagy székhelyét, az ügyfélnek a hatóság döntésére való kifejezett kérésén túl tartalmaznia kell:

a) a kérelmező tevékenységi körét,

b) a kérelmezett névhasználat időtartamát,

c) a kérelmezett névhasználat célját,

d) a kérelmezett névhasználat módját, ennek keretében a megnevezés teljes szövegét, amennyiben a névhasználatra a 2. § a) pontjában meghatározott célból kerülne sor.

(3) A kérelemhez mellékletként csatolni kell:

a) a szervezet létesítő okiratának eredeti vagy másolati példányát, amennyiben a kérelmező nem természetes személy, vagy hivatalos igazolást arról, hogy a kérelmező szerepel az adott tevékenységet végzők nyilvántartásában,

b) az embléma, jelvény, kiadvány, dísz- vagy emléktárgy, egyéb termék színes tervét – a tényleges méret és a nagyítás vagy kicsinyítés léptékének feltüntetésével –, amennyiben a névhasználatra a 2. § c) pont szerint kerülne sor.

**8. §**

(1) A névhasználat csak akkor engedélyezhető, ha a kérelmező

a) természetes személy lakó- vagy tartózkodási helye, nem természetes személy székhelye, telephelye, vagy fióktelepe Bükkszentkereszt közigazgatási területén található, vagy

b) tevékenysége, működése jellemző módon Bükkszentkereszthez kötődik.

(2) A névhasználat engedélyezését meg kell tagadni, amennyiben a névhasználat célja, módja vagy körülményei

a) jogszabályba ütközne vagy

b) bizonyíthatóan az önkormányzat, vagy a település lakosságának jogait, jogos érdekeit, különösen jóhírnevét sértik vagy veszélyeztetik.

(3) A névhasználat – az irányadó jogszabályokra, más hatósági engedélyekre is figyelemmel –

a) határozatlan, vagy határozott időre, illetve feltétel bekövetkeztéig,

b) a tevékenység folytatásának, vagy a kérelmező működésének idejére,

c) egy vagy több alkalomra

engedélyezhető.

(4) A névhasználati engedélyben a használat módjára nézve feltételek, kikötések, egyéb előírások is megállapíthatók.

(5) A névhasználat engedélyezése megtagadható, amennyiben a kérelmezett névhasználat célja, módja vagy körülményei megtévesztésre alkalmasak, illetve megbotránkozást vagy félelmet keltőek.

**9. §**

(1) A névhasználati engedély az általános közigazgatási rendtartásról szóló 2016. évi CL. törvényben meghatározottakon túl tartalmazza:

a) a névhasználat időtartamát,

b) a névhasználat célját,

c) a névhasználat módját,

d) a névhasználat díjmentességére történő utalást,

e) az engedély visszavonhatóságára történő figyelmeztetést és lehetséges okait,

f) a névhasználattal kapcsolatos esetleges feltételeket, kikötéseket, előírásokat.

(2) A névhasználati engedélyek nyilvántartásáról a jegyző gondoskodik. A nyilvántartás tartalmazza az engedély iktatószámát, a jogosult szerv nevét, székhelyét, névhasználat módját és az engedély érvényességének határidejét.

**2. A névhasználati engedély visszavonása**

**10. §**

(1) A névhasználati engedélyt vissza kell vonni, amennyiben

a) a kérelmező

aa) a névhasználatot az engedélyben foglaltaktól eltérő módon vagy célra folytatja,

ab) az engedélyben meghatározott, a névhasználattal kapcsolatos feltételeket, kikötéseket, egyéb előírásokat megszegi,

b) a 8. § (2) bekezdésben meghatározott okok az engedély kiadását követően következnek be.

(2) A névhasználatot meg kell vonni attól, az e rendelet hatálybalépését megelőzően a 3.§-ban megjelölt nevet használótól, amennyiben a névhasználat a 8.§ (2) bekezdésbe ütközik.

(3) A névhasználat (1) és (2) bekezdésben rögzített megvonásával együtt a névhasználatot is meg kell tiltani. A név használatától el kell tiltani azt is, aki a 3.§-ban meghatározott nevet engedély nélkül használja.

(4) A névhasználat (1) és (2) bekezdésben rögzített megvonását bármely önkormányzati képviselő valamint a jegyző kezdeményezheti a polgármesternél.

**11. §**

Az engedély nélküli, vagy az engedély kiadásának megtagadása ellenére folytatott névhasználatot meg kell tiltani.

**II. Fejezet**

**Bükkszentkereszt község címere**

**1. A község címerének leírása**

**12.§**

**A község címere:**

Álló, háromszögletű, vörös színű katonai pajzs, amelynek mezejében fent (heraldikailag) jobbról üvegpohár, balról kereszt, lent pedig mészégető kemence lebeg: mind a három címerkép ezüst (fehér) színű. A címerpajzsot nyitott arany (sárga színű korona fedi, amelynek lombja bükkfalevél alakúak. A címerpajzsot mindkét oldalról mint címertartók, természetes bükkfaágak övezik.

A címert a jegyzőkönyv 1. melléklete tartalmazza.

**2.  Bükkszentkereszt Község címerének használata és a használat engedélyezése**

**13.§**

(1) Bükkszentkereszt Község címere az e rendeletben szabályozott módon, kizárólag a községre utaló jelképként és díszítő elemként használható, amely hatósági eljárás során bélyegzőlenyomaton nem alkalmazható, és Magyarország címerének használatát nem helyettesítheti.

(2) A községi címer engedélyhez nem kötötten használható az alábbi esetekben:

a) az Önkormányzat meghívóin,

b) az Önkormányzat, annak képviselő-testülete és bizottságai felhívásain, programjain, tervein, kiadványain, és tevékenységük során használt levélpapíron, a nem önkormányzati szervekkel kötött együttműködési megállapodásokon és szerződéseken,

c) a protokolláris rendezvényeken,

d) a község történetével, életével, fejlődésével foglalkozó kiadványokon és a községre utaló emléktárgyakon, képeslapokon,

e) az önkormányzat, a képviselő-testület és bizottságai, a polgármester, alpolgármesterek, helyi önkormányzati képviselők, jegyző és önkormányzati tisztségviselő által készített levélpapíron fejlécként,

f) az önkormányzat által alapított díszokleveleken, emléklapokon, kitüntető és emlékérmeken,

**g**) ünnepségeken, rendezvényeken,

h) nemzetközi kapcsolatokban és idegenforgalmi propagandában,

i) a község kiemelkedő rendezvényein, jelentősebb kulturális és sportrendezvények emléklapjain, jelvényein, érmein,

j) az önkormányzat hivatalos honlapján és hivatalos lapjában,

k) az önkormányzat zászlaján, annak változatain,

l) községháza épületének bejáratánál, tanácskozó termében és más protokolláris célt szolgáló helyiségeiben, önkormányzat intézményei bejáratánál, vezetőinek irodáiban

m) a Bükkszentkereszti Közös Önkormányzati Hivatal (a továbbiakban: Hivatal) tisztségviselői részére kizárólag protokolláris felhasználásra készített levélpapír fejlécén, a polgármester, alpolgármester, a jegyző, az önkormányzati képviselők és az önkormányzati intézmények vezetői részére készített névjegykártyákon.

 (3) Bükkszentkereszt község címere - a (2) bekezdésében szabályozott eseteket kivéve - más szerv, vagy magánszemély részéről csak külön engedély alapján használható fel:

a) idegenforgalmi és propaganda kiadványokon,

b) egyéb, kereskedelmi forgalomba kerülő termékeken, ajándéktárgyakon, reklámkiadványokon,

c) épületek homlokzatán,

d) egyéb esetekben.

 (4) A (3) bekezdésben szabályozott esetekben történő felhasználásra - a felhasználó kérelmére - a polgármester ad engedélyt, amely eljárásra az általános közigazgatási rendtartásról szóló 2016. évi CL. törvény rendelkezései az irányadóak.

**3. Bükkszentkereszt község címere használatának engedélyezésére vonatkozó eljárási rend**

**14. §**

 (1) A címer használatára vonatkozó eljárás kérelemre indul. A kérelemnek tartalmaznia kell:

 a) a kérelmező megnevezését, címét (székhelyét),

 b) a címerhasználat célját, módját,

 c) az előállítani kívánt mennyiséget,

 d) terjesztés, forgalomba hozatal módját,

 e) a használat időtartamát,

 f) a címerrel díszített tárgy mintapéldányát (rajzát, fényképét).

 (2) Az önkormányzat címerének használatát átruházott hatáskörben a polgármester engedélyezi.

 (3) A címer használatára vonatkozó engedélynek tartalmaznia kell az (1) bekezdésben leírtakra vonatkozó döntést, melyben a használattal és forgalomba hozatallal kapcsolatos egyéb kikötések is rögzíthetők.

(4) Az engedélyezett céltól vagy az engedélyben meghatározott módtól eltérő felhasználás esetén az engedély visszavonható.

 (5) A kiadott engedélyekről a jegyző nyilvántartást vezet.

**4. Bükkszentkereszt község címere használatának korlátai**

**15.§**

(1) Nem használható a címer:

 a) közerkölcsöt sértő kiadványokon, tárgyakon,

​ b) mások jogait, a köz érdekét vagy nyomós magánérdeket sértő módon,

 c) politikai szervezet és jelöltet állító civil szervezet tevékenysége során, valamint szimbólumrendszerében, kiadványain, szórólapjain, más reklámhordozóin.

 (2) Az állami és községi címer együttes használata esetén Magyarország címerének - különösen elhelyezésével, méretével - elsőbbséget kell biztosítani.

**5. Bükkszentkereszt község címere ábrázolásának módjai**

**16. §**

(1) Bükkszentkereszt község címerét kizárólag hiteles alakban szabad ábrázolni.

(2) Nyomdai úton történő előállítás esetén a címer fekete-fehér színben is felhasználható és a címer kizárólag a tárgy anyagának a színében (fém, bőr, fa stb.) is megjelenhet.

**III. Fejezet**

**A község zászlaja**

1. **A község zászlajának leírása**

**17. §**

(1) A zászlólap – 2:1 arányú, álló formátumú, 100x200 cm-es – fehér zászlóselyem. Az Önkormányzat címere a zászlólap középső részén foglal helyet, a zászlólap körbe aranyszegély díszítéssel.

**2. A zászló használata**

**18. §**

 A zászló lobogó formájában is használható. A zászló, illetve lobogó, vagy annak méretarányos változatai használhatók:

a) hivatalos állami ünnepek alkalmával, a Magyarország zászlajával együtt,

b) a község életében jelentős események, ünnepségek és rendezvények alkalmából, más hivatalos zászlókkal együtt,

c) a képviselő-testület ülései alkalmával önállóan az ülés helyszínén

d) nemzeti, megyei, illetőleg helyi gyászesemény alkalmával a fekete zászlóval együtt, félárbocra eresztve,

e) minden a községgel összefüggő, vagy az önkormányzat részvételével rendezett eseményen.

**Záró rendelkezések**

**19. §**

 (1) A rendelet a kihirdetést követő napon lép hatályba.

 (2) Hatályát veszti Bükkszentkereszt Község Önkormányzatának a települési címer és zászló használatának rendjéről szóló 6/1995. (IV.27.) önkormányzati rendelete.

**Solymosi Konrád Ferenc sk.                      dr. Gergelyné dr. Bodnár Márta sk.**

**alpolgármester                                                             jegyző**